**BIUDŽETINĖS ĮSTAIGOS KLAIPĖDOS LOPŠELIO-DARŽELIO „PUTINĖLIS“ REORGANIZAVIMO, PRIJUNGIANT JĄ PRIE** **BIUDŽETINĖS ĮSTAIGOS** **KLAIPĖDOS LOPŠELIO-DARŽELIO „RADASTĖLĖ“, SĄLYGŲ APRAŠAS**

I skyrius

BENDROSIOS NUOSTATOS

1. Biudžetinės įstaigos Klaipėdos lopšelio-darželio „Putinėlis“ reorganizavimo, prijungiant ją prie biudžetinės įstaigos Klaipėdos lopšelio-darželio „Radastėlė“, sąlygų aprašas (toliau – Aprašas) nustato savivaldybės biudžetinių įstaigų (toliau – BĮ) reorganizavimo būdą, momentą, nuo kurio veiklą baigiančios BĮ įstaigos teisės ir pareigos pereina po reorganizavimo veiksiančiai BĮ, po reorganizavimo veiksiančios BĮ savininko teises ir pareigas įgyvendinančią instituciją, reorganizavime dalyvaujančių įstaigų turto, lėšų, dokumentų perdavimo ir perėmimo sąlygas, papildomas teises ir pareigas.

2. Aprašas parengtas, vadovaujantis Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos civilinio kodekso 2.95, 2.96 straipsnio 3 dalimi, 2.97 straipsnio 1 ir 3 dalimis, 2.99 straipsnio 1 dalimi, 2.101 straipsnio 1 dalimi, 2.103 straipsniu, Lietuvos Respublikos biudžetinių įstaigų įstatymo 4 straipsnio 3 dalies 1, 4 punktais,14 straipsnio 5, 6, 9 ir 15 dalimis, Lietuvos Respublikos švietimo įstatymo 44 straipsnio 2, 5 ir 6 dalimis ir Klaipėdos miesto savivaldybės tarybos 2020 m. gruodžio 23 d. sprendimo Nr. T2‑300 „Dėl Klaipėdos švietimo įstaigų, įgyvendinančių ikimokyklinio ir priešmokyklinio ugdymo programas, 2021–2025 metų tinklo pertvarkos bendrojo plano patvirtinimo“ priedo 2.6. papunkčiu bei Klaipėdos miesto savivaldybės tarybos 2022 m. kovo 25 d. sprendimu Nr. T2-64 „Dėl sutikimo reorganizuoti Klaipėdos miesto savivaldybės biudžetinę įstaigą Klaipėdos lopšelį-darželį „Putinėlis“.

**II SKYRIUS**

**REORGANIZAVIME DALYVAUJANČIŲ JURIDINIŲ ASMENŲ DUOMENYS**

3. Reorganizuojamas juridinis asmuo – Klaipėdos miesto savivaldybės BĮ Klaipėdos lopšelis-darželis „Putinėlis“:

3.1. pavadinimas – Klaipėdos lopšelis-darželis „Putinėlis“;

3.2. teisinė forma – savivaldybės BĮ. Įstaiga yra viešasis juridinis asmuo, turintis atributiką, antspaudą, atsiskaitomąją ir kitas sąskaitas Lietuvos Respublikoje įregistruotuose bankuose;

3.3. įstaigos grupė – ikimokyklinio ugdymo grupės įstaiga lopšelis-darželis; vykdomos programos – priešmokyklinio, ikimokyklinio ugdymo ir kitos neformaliojo vaikų švietimo programos;

3.4. buveinė – Galinio Pylimo g. 5A, 91231 Klaipėda;

3.5. Nacionalinės elektroninių siuntų pristatymo naudojant pašto tinklą informacinės sistemos elektroninio pristatymo dėžutės adresas – 190425354;

3.6. įstaigos kodas – 190425354;

3.7. registras, kuriame kaupiami ir saugomi duomenys apie įstaigą – Juridinių asmenų registras.

4. Reorganizavime dalyvaujantis juridinis asmuo – Klaipėdos miesto savivaldybės BĮ Klaipėdos lopšelis-darželis „Radastėlė“:

4.1. pavadinimas – Klaipėdos lopšelis-darželis „Radastėlė“;

4.2. teisinė forma – savivaldybės BĮ. Įstaiga yra viešasis juridinis asmuo, turintis atributiką, antspaudą, atsiskaitomąją ir kitas sąskaitas Lietuvos Respublikoje įregistruotuose bankuose;

4.3. įstaigos grupė – ikimokyklinio ugdymo grupės įstaiga lopšelis-darželis; vykdomos programos – priešmokyklinio, ikimokyklinio ugdymo ir kitos neformaliojo vaikų švietimo programos;

4.4. buveinė – Galinio Pylimo 16A, 91232 Klaipėda;

4.5. Nacionalinės elektroninių siuntų pristatymo naudojant pašto tinklą informacinės sistemos elektroninio pristatymo dėžutės adresas – 290420760;

4.6. įstaigos kodas – 290420760;

4.7. registras, kuriame kaupiami ir saugomi duomenys apie įstaigą – Juridinių asmenų registras.

**III SKYRIUS**

**REORGANIZAVIMO TIKSLAS, BŪDAS, PASIBAIGIANTI BIUDŽETINĖ ĮSTAIGA IR VEIKLĄ PO REORGANIZAVIMO TĘSIANTI BIUDŽETINĖ ĮSTAIGA**

5. Reorganizavimo tikslai – optimizuoti Klaipėdos miesto savivaldybės biudžetinių švietimo įstaigų, įgyvendinančių ikimokyklinio ir priešmokyklinio ugdymo programas, tinklą, jų valdymą ir veiklą, racionaliai ir tikslingai naudoti materialinius, finansinius ir žmogiškuosius išteklius.

6. Reorganizavimo būdas – prijungimas. BĮ Klaipėdos lopšelis-darželis „Putinėlis“ reorganizuojamas prijungimo prie BĮ Klaipėdos lopšelio-darželio „Radastėlė“ būdu. Nuo viešo paskelbimo apie Aprašo parengimą dienos BĮ Klaipėdos lopšelis-darželis „Putinėlis“ turi reorganizuojamos BĮ statusą, o BĮ Klaipėdos lopšelis-darželis „Radastėlė“ – dalyvaujančios reorganizavime BĮ teisinį statusą.

7. Po reorganizavimo veiksianti biudžetinė įstaiga – Klaipėdos miesto savivaldybės BĮ Klaipėdos lopšelis-darželis „Radastėlė“ (Galinio Pylimo g. 16A, 91232 Klaipėda, juridinio asmens kodas – 290420760), turinti skyrių (Galinio Pylimo g. 5A, 91231 Klaipėda). BĮ Klaipėdos lopšelis-darželis „Radastėlė“ perims visas reorganizuojamos BĮ Klaipėdos lopšelio-darželio „Putinėlis“ teises ir pareigas.

8. Data, nuo kurios veiklą baigiančios BĮ Klaipėdos lopšelio-darželio „Putinėlis“ teisės ir pareigos pereina po reorganizavimo veiksiančiai BĮ Klaipėdos lopšeliui-darželiui „Radastėlė“ – 2022 m. rugpjūčio 31 d., kai Juridinių asmenų registre įregistruojami po reorganizavimo veiksiančios įstaigos naujos redakcijos nuostatai ir Juridinių asmenų registre išregistruojama po reorganizavimo pasibaigianti biudžetinė įstaiga –Klaipėdos lopšelis-darželis „Putinėlis“ (Galinio Pylimo g. 5A, 91231 Klaipėda; juridinio asmens kodas – 190425354).

9. Po reorganizavimo veiksiančios BĮ Klaipėdos lopšelio-darželio „Radastėlė“ savininko teises ir pareigas įgyvendinanti institucija – Klaipėdos miesto savivaldybės taryba.

**IV SKYRIUS**

**REORGANIZAVIMO TVARKA IR SĄLYGOS**

10. Iki reorganizavimo BĮ Klaipėdos lopšelyje-darželyje „Putinėlis“ (2022-01-01 duomenimis):

10.1. buvo ugdomi 105 vaikai (2021-09-01 jų buvo 106 );

10.2. dirbo 32 darbuotojai (15 pedagoginių ir 17 nepedagoginių), iš jų 31 pagrindinėje (14 pedagoginių darbuotojų, 17 nepedagoginių darbuotojų), 1 pedagoginis darbuotojas – nepagrindinėje darbovietėje. Buvo 5 pensinio amžiaus darbuotojai (2 pedagoginiai darbuotojai, 3 nepedagoginiai darbuotojai). 31 darbuotojas dirbo pagal neterminuotą darbo sutartį ir 1 darbuotojas (nepedagoginis) dirbo pagal terminuotą darbo sutartį iki 2022 m. rugpjūčio 31 d.;

10.3. patvirtintas etatų normatyvas: 14,65 pedagoginių ir 16,53 nepedagoginių etatų.

11. Po reorganizavimo BĮ Klaipėdos lopšelis-darželis „Putinėlis“ kaip juridinis asmuo pasibaigia. Įstaigos teisės ir pareigos nuo 2022 m. rugpjūčio 31 d. pereina po reorganizavimo veiksiančiai BĮ Klaipėdos lopšeliui-darželiui „Radastėlė“.

12. BĮ Klaipėdos lopšelio-darželio „Putinėlis“:

12.1. 31 darbuotojo darbo santykiai nuo 2022 m. rugsėjo 1 d.tęsiami Klaipėdos lopšelyje-darželyje „Radastėlė“ Lietuvos Respublikos darbo kodekso nustatyta tvarka. BĮ Klaipėdos lopšelio-darželio „Putinėlis“ direktorius ir BĮ Klaipėdos lopšelio-darželio „Radastėlė“ direktorius sudaro susitarimą dėl darbuotojų perkėlimo;

12.2. mažinami šių darbuotojų etatai: raštinės administratoriaus – 0,5 etato, specialisto – 0,25 etato, ūkio reikalų tvarkytojo – 0,5 etato, pagalbinio darbininko –1 etato, meninio ugdymo mokyto – 0,5 etato. Naikinamas direktoriaus etatas.

13. BĮ Klaipėdos lopšelio-darželio „Radastėlė“ 2 nepedagoginiams darbuotojams mažinamas darbo krūvis (remonto darbininkui – 0,5 etato, darbininkui – 0,25 etato).

14. BĮ Klaipėdos lopšelio-darželio „Putinėlis“ ir BĮ Klaipėdos lopšelio-darželio „Radastėlė“ direktoriai apie darbo santykių, sąlygų pakeitimą ar nutraukimą raštu praneša darbuotojams Lietuvos Respublikos darbo kodekso nustatyta tvarka. Atleidžiamiems darbuotojams ir darbuotojams, nesutinkantiems su pakeistomis darbo sąlygomis, išmokama kompensacija teisės aktų nustatyta tvarka.

15. Reorganizavimo laikotarpiu BĮ Klaipėdos lopšelio-darželio „Putinėlis“ ir BĮ Klaipėdos lopšelio-darželio „Radastėlė“ vadovai neturi teisės, nesuderinę su Klaipėdos miesto savivaldybės administracija, priimti į darbą naujų darbuotojų.

16. Reorganizuotos BĮ Klaipėdos lopšelio-darželio „Putinėlis“ ilgalaikis ir trumpalaikis turtas perduodamas valdyti, naudoti ir disponuoti patikėjimo teise BĮ Klaipėdos lopšeliui-darželiui „Radastėlė“.

17. Visus BĮ Klaipėdos lopšelio-darželio „Putinėlis“ finansinius įsipareigojimus nuo 2022 m. rugpjūčio 31 d. perima BĮ Klaipėdos lopšelis-darželis „Radastėlė“.

18. BĮ Klaipėdos lopšelio-darželio „Putinėlis“ lėšos, gautos kaip įstaigos pajamos už teikiamas paslaugas, ar jų likučiai pereina BĮ Klaipėdos lopšeliui-darželiui „Radastėlė“.

19. BĮ Klaipėdos lopšelio-darželio „Putinėlis“ dokumentai perduodami BĮ Klaipėdos lopšeliui-darželiui „Radastėlė“ teisės aktų nustatyta tvarka.

20. Reorganizuojamos BĮ Klaipėdos lopšelio-darželio „Putinėlis“ direktorius sudaro įstaigos ilgalaikio ir trumpalaikio materialaus turto sąrašus, dokumentų sąrašus ir ne vėliau kaip 2022 m. rugpjūčio 31 d. teisės aktų nustatyta tvarka perduoda turtą ir dokumentus po reorganizacijos veiksiančiai BĮ Klaipėdos lopšeliui-darželiui „Radastėlė“. BĮ Klaipėdos lopšelio-darželio „Putinėlis“ antspaudas ir spaudai, pasirašius turto ir dokumentų perdavimo ir priėmimo aktus, nustatyta tvarka sunaikinami. Visus BĮ Klaipėdos lopšelio-darželio „Putinėlis“ įsipareigojimus perima BĮ Klaipėdos lopšelis-darželis „Radastėlė“.

21. BĮ Klaipėdos lopšelis-darželis „Putinėlis“ iki 2022 m.rugpjūčio 31 d. privalo:

21.1. užtikrinti nepertraukiamą įstaigos veiklą pagal galiojančius nuostatus;

21.2. atsiskaityti su paslaugų teikėjais ir sudaryti tik tuos sandorius, kurie būtini įstaigos veiklai užtikrinti iki reorganizavimo pabaigos, o juos sudarant, informuoti kitas sandorių šalis apie reorganizavimą;

21.3. apie sprendimą dėl įstaigos reorganizavimo raštu pranešti kiekvieno vaiko įstatyminiams atstovams ne vėliau kaip per vieną mėnesį nuo sprendimo priėmimo dienos.

V SKYRIUS

BAIGIAMOSIOS NUOSTATOS

22. Reorganizavimas vykdomas iš reorganizuojamo juridinio asmens ir reorganizavime dalyvaujančio juridinio asmens patvirtintų biudžetinių asignavimų.

23. Vaikams, registruotiems Centralizuotoje vaikų priėmimo sistemoje į BĮ Klaipėdos lopšelį-darželį „Putinėlis“ iki 2022 m. rugpjūčio 31 d., iš naujo persiregistruoti į BĮ Klaipėdos lopšelį-darželį „Radastėlė“ nereikia.

24. Aprašas skelbiamas BĮ Klaipėdos lopšelio-darželio „Putinėlis“, BĮ Klaipėdos lopšelio-darželio „Radastėlė“ interneto svetainėse (www.putinelis.lt, [www.radasteleklaipeda.lt](http://www.radasteleklaipeda.lt)) ir Klaipėdos miesto savivaldybės interneto svetainėje (www.klaipeda.lt).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_